സാന്ത്വനം പകരുന്ന സംഗീത അരങ്ങേറ്റവുമായി മധുരിമ കായംകുളം: അഗതിമന്ദിരത്തില് കഴിയുന്നവര്ക്കു സാന്ത്വനം പകര്ന്നുള്ള വിദ്യാര്ഥിനിയുടെ സംഗീത അരങ്ങേറ്റം വേറിട്ടതായി. കായംകുളം ഹോളിമേരി സ്കൂളിലെ പ്ലസ്ടു വിദ്യാര്ഥിനി മധുരിമ മനോജിന്റെ സംഗീത അരങ്ങേറ്റമാണ് ശ്രദ്ധേയമായത്. സാധാരണ ആരാധനാലയങ്ങളിലും സംഗീത സദസുകളിലും അരങ്ങേറ്റം കുറിക്കുന്നതില്നിന്നും വ്യത്യസ്തമായി പത്തനാപുരം ഗാന്ധിഭവനിലെ ആയിരത്തോളം അഗതികള്ക്കു സാന്ത്വനമായി സംഗീത മധുരം പകര്ന്നു നല്കിയാണ് മധുരിമ അരങ്ങേറ്റം കുറിച്ചത്. പത്തുവര്ഷമായി മധുരിമ മാവേലിക്കര ത്രിമൂര്ത്തി സംഗീത അക്കാദമി ഡയറക്ടര് ഭരണിക്കാവ് അജയകുമാറിന്റെ ശിക്ഷണത്തിലാണ് സംഗീതം അഭ്യസിക്കുന്നത്. അരങ്ങേറ്റത്തില് കുമാരി ലക്ഷ്മി എസ്. അജയ് വയലിനിലും പള്ളിക്കല് ശ്രീഹരി മൃദംഗത്തിലും തുമ്ബമണ് ഷാജി ഘടത്തിലും താമരക്കുടി രാജശേഖരന് മുഖര്ശംഖിലും പക്കമേളമൊരുക്കി. ഗാനരചയിതാവ് വയലാര് ശരത്ചന്ദ്രവര്മ, ഡബിംഗ് ആര്ട്ടിസ്റ്റ് ചന്ദ്രമോഹന്, നടന് ടി.പി. മാധവന്, ഗാന്ധിഭവന് ഡയറക്ടര് പുനലൂര് സോമരാജന് എന്നിവര് അരങ്ങേറ്റത്തിനെത്തിയിരുന്നു. അരങ്ങേറ്റത്തിനു ഗാന്ധിഭവന് തെരഞ്ഞെടുത്ത മധുരിമയെ വയലാര് ശരത് ചന്ദ്രവര്മ അഭിനന്ദിച്ചു. തിരുവല്ല മല്ലപ്പള്ളി ജോയിന്റ് ആര്ടിഒ ഓലകെട്ടിയമ്ബലം മാളിയേക്കല് എം.ജി. മനോജിന്റേയും മാവേലിക്കര ബാറിലെ അഭിഭാഷകയായ സ്മിത മനോജിന്റേയും മകളാണ് മധുരിമ.